የኢትዮጵያ አየር ኃይል ተዋጊ ጄት ተከስክሶ ሁለት አብራሪዎች ሕይወታቸውን አጡ
ዓርብ መስከረም 30 ቀን 2012 ዓ.ም. ጠዋት ከደብረ ዘይት አየር ኃይል የጦር ሰፈር ከተነሳ ጥቂት ደቂቃዎች በኋላ በደረሰበት የቴክኒክ ችግር በወደቀው ሱኮይ 27 ተዋጊ ጄት የሁለት አብራሪዎች ሕይወት ጠፋ፡፡ምንጮች ለሪፖርተር እንደተናገሩት፣ ተዋጊ ጄቱ በአስተማሪና ሠልጣኝ ፓይለቶች አማካይነት ለልምምድ ከጠዋቱ አራት ሰዓት አካባቢ ከደብረ ዘይት ሐረር ሜዳ በመባል ከሚታወቀው የአየር ኃይል ጣቢያ በመነሳት ላይ ሳለ ሞተሩ በእሳት በመያያዙ በአዲስ አበባ አዳማ መንገድ አቅራቢያ ወድቋል፡፡ በአደጋው ሁለቱም አብራሪዎች ሕይወታቸውን እንዳጡ ታውቋል፡፡ ኢንስትራክተር አብራሪው ሻለቃ ሰብሪ ቶፊቅ ከተዋጊ ጄቱ ተስፈንጥሮ የወጣ ቢሆንም፣ ፓራሹቱ ሊዘረጋለት ባለመቻሉ ሕይወቱ እንዳለፈ ምንጮች ለሪፖርተር ተናግረዋል፡፡ ሌላው በአደጋው ሕይወቱን ያጣው ሠልጣኝ አብራሪ ሻምበል ኃየሎም ተስፋይ መሆኑ ታውቋል፡፡ ሻለቃ ሰብሪ በ1999 ዓ.ም. ከኢትዮጵያ አየር ኃይል የበረራ ትምህርት ቤት በከፍተኛ ማዕረግ እንደተመረቀና አየር ኃይሉን ከአሥር ዓመት በላይ እንዳገለገለ ለማወቅ ተችሏል፡፡ ድሬዳዋ ተወልዶ ያደገው ሻለቃ ሰብሪ በጂማ ዩኒቨርሲቲ የኢንጂነሪንግ ተማሪ የነበረ ቢሆንም፣ ለበረራ በነበረው ፍቅር የምሕንድስና ትምህርቱን አቋርጦ ወደ አየር ኃይል የበረራ ትምህርት ቤት እንደገባ ምንጮች ገልጸዋል፡፡ በትምህርቱም በከፍተኛ ውጤት ያስመዘግብ እንደነበር ገልጸው፣ ሲመረቅ ከክፍሉ በአንደኛ ደረጃ እንዳጠናቀቀ ተናግረዋል፡፡ ሻለቃ ሰብሪ ባለትዳርና የሁለት ልጆች አባት ነበር፡፡ሱኮይ 27 ተዋጊ አውሮፕላኖች የተገዙት በኢትዮ ኤርትራ ጦርነት ወቅት እንደነበር ይታወሳል፡፡